Sandhya Mukhopadhyay Passes Away: রাতে পিস ওয়ার্ল্ডে থাকবে সন্ধ্যা মুখোপাধ্যায়ের দেহ, বুধবার শেষকৃত্য

কলকাতা: মঙ্গলবার রাতে কলকাতা পুরসভার ‘পিস ওয়ার্ল্ড’-এ সন্ধ্যা মুখোপাধ্যায়ের দেহ রাখা থাকবে। এদিন রাত সাড়ে ১০টা নাগাদ তাঁর দেহ বাইপাসের ধারের একটি বেসরকারি হাসপাতাল থেকে ‘পিস ওয়ার্ল্ড’-এ নিয়ে যাওয়া হয়। বুধবার সকাল পর্যন্ত এখানেই শায়িত থাকবেন গীতশ্রী। আগামিকালই সরকারি তত্ত্বাবধানেই হবে শেষকৃত্য। সকালে রবীন্দ্র সদন নিয়ে যাওয়া হবে। তার পর সেখান থেকে শ্মশানে নিয়ে যাওয়া হবে।

নবান্ন সূত্রে খবর, বুধবার সকাল ১১টা থেকে বিকেল ৫টা পর্যন্ত সন্ধ্যা মুখোপাধ্যায়ের মরদেহ রাখা থাকবে রবীন্দ্র সদনে। সেখানেই তাঁর অনুরাগীরা শেষ শ্রদ্ধা জানাতে পারবেন। সন্ধে/রাতে দক্ষিণ কলকাতার কেওড়াতলা মহাশ্মশানে রাজ্য সরকারের তত্ত্বাবধানে পূর্ণ মর্যাদায় তাঁর শেষকৃত্য সম্পন্ন হবে। শিল্পীকে গান স্যালুটও দেওয়া হবে। সন্ধ্যা মুখোপাধ্যায়ের শেষকৃত্যে উপস্থিত থাকার কথা রয়েছে মুখ্যমন্ত্রী মমতা বন্দ্যোপাধ্যায়ের।

আজ, মঙ্গলবার সন্ধ্যে সাড়ে সাতটা নাগাদ বাইপাসের ধারের একটি বেসরকারি হাসপাতালে সন্ধ্যা মুখোপাধ্যায়ের জীবনাবসান হয়। বয়স হয়েছিল ৯২ বছর। গত ২৬ জানুয়ারি, বুধবার সন্ধ্যা থেকেই অসুস্থ হয়ে পড়েন প্রবাদ প্রতিম সঙ্গীতশিল্পী। ২৭ জানুয়ারি এসএসকেএম হাসপাতালে ভর্তি করানো হয় তাঁকে। ফুসফুসে সংক্রমণ হয়েছিল তাঁর। এর পর গীতশ্রীর কোভিড রিপোর্ট পজিটিভ এলে তাঁকে বেসরকারি হাসপাতালে স্থানান্তরিত করা হয়।

আরও পড়ুন: Sandhya Mukhopadhyay Death: নক্ষত্র পতন, ছন্দপতন…সন্ধ্যার মৃত্যুতে সমবেদনা প্রসেনজিৎ চট্টোপাধ্যায়ের

গীতশ্রী সন্ধ্যা মুখোপাধ্যায়ের মৃত্যুতে শোকস্তব্ধ মুখ্যমন্ত্রী মমতা বন্দ্যোপাধ্যায়। বললেন, এটা একটা যুগের অবসান। লতা মঙ্গেশকরের পর সন্ধ্যা মুখোপাধ্যায়। এক অপূরণীয় ক্ষতি হয়ে গেল।