Sandhya Mukhopadhyay Passes Away: ‘মনের দিক দিয়ে বড্ড ছেলেমানুষ ছিলেন সন্ধ্যা দি’, গীতশ্রীর প্রয়াণে স্মৃতিচারণা মমতার

কলকাতা: গীতশ্রী সন্ধ্যা মুখোপাধ্যায়ের প্রয়াণে (Sandhya Mukhopadhyay Passes Away) গভীর শোকাহত মুখ্যমন্ত্রী মমতা বন্দ্যোপাধ্যায় (Mamata Banerjee)। ছেলেমানুষ সন্ধ্যা দির চলে যাওয়াটা যেন কিছুতেই মানতে পারছেন না তিনি। তাঁর কথায়, ‘ভাবতেই পারছি না সন্ধ্যা দি আর নেই। বাংলার সাংস্কৃতিক জগতে একটা বিরাট ক্ষতি হয়ে গেল।’ বেশ কিছু প্রশাসনিক কর্মসূচি নিয়ে উত্তরবঙ্গে রয়েছেন মুখ্যমন্ত্রী। দুঃসংবাদ পাওয়ার পরই উত্তরবঙ্গের কাজ কাটছাঁট করে আগামিকালই কলকাতায় ফেরার সিদ্ধান্ত নিয়েছেন মমতা।

গীতশ্রী সন্ধ্যা মুখোপাধ্যায়ের সঙ্গে মমতার ব্যক্তিগত সম্পর্ক অত্যন্ত নিবিড়। প্রয়াণের খবর পাওয়ায় রীতিমতো ভেঙে পড়েন মুখ্যমন্ত্রী। তাঁর সন্ধ্যা দির সঙ্গে কাটানো সুন্দর মুহূর্তগুলোর স্মৃতিচারণা করলেন তিনি। বললেন, ‘কতটা ছেলেমানুষ ছিল সন্ধ্যা মুখার্জী জানেন? নিজে এত ভালো গান জানেন, তাও মাঝেমধ্যে আমাকে ফোন করে বলতেন, মমতা তুমি গান শোনাও। আমি বলতাম, একি বলছেন সন্ধ্যা দি! আমি আপনাকে গান শোনাবো? তাও ছেলেমানুষি করতেন। জন্মদিনের দিন আমাকে বলতেন, গান শোনাও গান শোনাও। সন্ধ্যা দিকে গান শোনাতে হতো। বাংলার সংস্কৃতির জগতে এক বিরাট ক্ষতি হয়ে গেল’।

কান্না জড়ানো গলায় তিনি বলেন, ‘ভাবতে পারিনি উনি মারা যাবেন। আমার কাছে খবর এসেছিল ওনার অপারেশনটা করার পর কিছু শারীরিক সমস্যা হয়েছে। মাঝে ভালো হয়েছিলেন, কিন্তু এত তাড়াতাড়ি যে অবস্থার অবনতি হবে, ভাবতেই পারিনি। যখনই অন্য একজন ডাক্তারকে পাঠাবো ভাবছি, তখনই শুনলাম উনি আর নেই। কোভিড থেকে মুক্তি পেয়েছিলেন। রক্তচাপও ঠিক ছিল। হঠাৎ কোথা থেকে কী হয়ে গেল ভাবতে পারছি না।’

আরও পড়ুন: Sandhya Mukhopadhyay Death: মায়ের মতন ছিলেন আমার কাছে…,সন্ধ্যার প্রয়াণে ব্যথিত হৈমন্তী শুক্ল

মুখ্যমন্ত্রী আরও জানিয়েছেন, আজ, মঙ্গলবার রাতে প্রয়াত সন্ধ্যা মুখোপাধ্যায়ের দেহ পিস ওয়ার্ল্ডে রাখা হবে। বেলা ১২টা নাগাদ তাঁর দেহ আনা হবে রবীন্দ্র সদনে। বিকেল ৫টা অবধি সেখামেই থাকবে দেহ। তাঁর গুনমুগ্ধরা শ্রদ্ধা জানাতে পারবেন। সন্ধ্যেয় পূর্ণ রাষ্ট্রীয় মর্যাদায় শেষকৃত্য সম্পন্ন হবে। রাজ্য সরকারের তরফে প্রয়াত শিল্পীকে সর্বোচ্চ সম্মান দেওয়া হবে। শেষকৃত্যে তিনি নিজে হাজির থাকবেন বলেও জানান মুখ্যমন্ত্রী।